Na temelju članka 10. Zakona o trgovini („Narodne novine“ br. 87/08, 96/08, 116/08, 76/09, 114/11, 68/13, 30/14, 32/19, 98/19 i 32/20), članka 29. i članka 31. Pravilnika o minimalnim tehničkim uvjetima i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica („Narodne novine“ br. 66/09, 108/09, 8/10 i 108/14), članka 104. stavak 5. Zakona o komunalnom gospodarstvu („Narodne novine“ br. 68/18, 110/18 i 32/20), Odluke o komunalnom redu Grada Pule i članka 39. Statuta Grada Pule („Službene novine“ Grada Pule br. 07/09, 16/09, 12/11, 1/13, 2/18, 2/20, 4/21 i 5/21), Gradsko vijeće Grada Pule dana 2021. godine donosi

**PLAN POSTAVLJANJA PRIVREMENIH OBJEKATA,**

**KOMUNALNIH OBJEKATA U OPĆOJ UPORABI I BANKOMATA**

**U GRADU PULI**

1. **OPĆE ODREDBE**
2. Ovim se Planom određuju površine javne namjene (u daljnjem tekstu: lokacije) u Gradu Puli, na kojima se može postavljati slijedeća urbana oprema:

* privremeni objekti:
* kiosci
* pokretne naprave i štandovi za prodaju robe i vršenje usluga izvan prodavaonica na otvorenim prostorima
* druge pokretne naprave
* jarboli (stupovi) za isticanje zastava.

1. Ovim se Planom određuje i postavljanje komunalnih objekata u općoj uporabi:

* nadstrešnica za sklanjanje ljudi na stajalištima javnog prometa,
* javnih (gradskih) satova.

1. Ovim se Planom određuje raspored lokacija, način postavljanja te smjernice pri oblikovanju urbane opreme, djelatnosti i usluge koje se mogu obavljati na određenoj lokaciji za postavu privremenih objekata iz alineje 1. stavka 1. ovog članka, kao i način postavljanja te smjernice pri oblikovanju komunalnih objekata u općoj uporabi iz stavka 2. ovog članka.
2. Ovim se Planom određuju i uvjeti za postavljanje bankomata na području zaštićene kulturno povijesne cjeline grada Pule te na širem području grada.
3. Ovaj Plan se sastoji od tekstualnog dijela i slijedećih grafičkih prikaza s prilozima:
4. Grafički prikaz br. 1 „Prostorni raspored lokacija za postavu kioska“ s tabelarnim prikazom lokacija (prilog 1)
5. Grafički prikaz br. 2 „Prostorni raspored lokacija za postavu naprava za prodaju robe izvan prodavaonica“ s tabelarnim prikazom lokacija (prilog 2).
6. Površine javne namjene, u smislu ovog Plana, jesu površine čije je korištenje namijenjeno svima i pod jednakim uvjetima, bez obzira na imovinsko-pravni status, određene odlukom kojom se uređuje komunalni red u Gradu Puli.
7. Kiosci u smislu ovog Plana, jesu gotovi montažni objekti (moduli) površine do 15 m2, tipizirani i prenosivi, koji mogu biti priključeni na komunalnu infrastrukturu, te čije se postavljanje izvodi suhom montažom na odgovarajuće podloge i pretpostavlja mogućnost uklanjanja istih sa određene pozicije.
8. Pokretne naprave, u smislu ovog Plana, jesu prostorno neovisne i prenosive prostorne jedinice koje služe za prodaju robe, pružanje usluga ili u funkciji umjetničkih galerija i sl. prostora.
9. Štandovi, u smislu ovog Plana, jesu tipizirani lako prenosivi elementi predviđeni za stalnu, povremenu ili prigodnu uličnu prodaju.

Urbana oprema koja je predmet ovog Plana može se postavljati samo na način da svojim položajem i smještajem što bolje udovolji svrsi i namjeni za koju se postavlja i to na lokacijama na kojima:

* svojom postavom ne ometa odvijanje kolnog i pješačkog prometa,
* ne sprječava ili otežava korištenje zgrada ili drugih građevina,
* ne ugrožava sigurnost ljudi i ne predstavlja potencijalnu opasnost za imovinu,
* ne ometa održavanje komunalne i druge infrastrukture,
* ne smanjuje preglednost (zaklanja okomitu i horizontalnu signalizaciju, smanjuje kut preglednosti i slično),
* ne utječe negativno na oblikovanje i funkcioniranje okolnog prostora,
* ne utječe negativno na građevine i ambijente graditeljske baštine,
* ne utječe negativno na zelene površine,
* ne predstavlja dodatni izvor buke i onečišćenja.

1. **RASPORED I UVJETI POSTAVLJANJA PRIVREMENIH OBJEKATA**

**Kiosci**

(1) Lokacije, broj i raspored kioska po lokacijama, te djelatnosti koje se u planiranim kioscima mogu obavljati utvrđene su grafičkim prikazom br. 1 „Prostorni raspored lokacija za postavu kioska“ i Tabelarnim prikazom lokacija za postavu kioska (prilog 1).

(2) Iznimno od odredbe prethodnog stavka, predmet obrade navedenog grafičkog prikaza i tabelarnog prikaza nisu lokacije za postavu kioska koji služe za obogaćivanje turističke ponude unutar kompleksa turističkih naselja, autokampova, kao i ponude unutar bolničkih kompleksa, sportskih kompleksa, trgovačkih centara i sličnih gradskih površina. Navedene lokacije kioska i djelatnost koja će se u njima obavljati određivat će se u zasebnom postupku izdavanja odobrenja, uz ishođenu suglasnost upravnog tijela nadležnog za poslove prostornog uređenja, a temeljem iskazanog interesa vlasnika i/ili korisnika navedenih površina, dok će se unutar zona pomorskog dobra kojim upravlja Grad Pula određivati godišnjim Planom upravljanja pomorskim dobrom.

1. Djelatnosti koje se mogu obavljati u kioscima sukladno grafičkom prikazu jesu:

* trgovina duhanskim proizvodima
* trgovina voćem i povrćem,
* ugostiteljska djelatnost,
* prodaja lutrijskih listića
* prodaja cvijeća.

1. Djelatnost trgovine duhanskim proizvodima uključuje i prodaju novina, knjiga, telefonskih kartica, papirnate robe i pisaćeg pribora, kozmetike i toaletnih proizvoda, igara i igračaka, satova, nakita (osim od plemenitih kovina), fotografske i optičke opreme te sličnih novih neprehrambenih proizvoda, te prodaju konfekcioniranih prehrambenih proizvoda, dok se prodaja pića i kave te postavljanje hladnjaka zabranjuju.
2. Pod djelatnošću kioska za obavljanje ugostiteljske djelatnosti podrazumijeva se samo kategorija ugostiteljskog objekta - objekt brze prehrane (fast food).

Površina unutar koje se može postaviti kiosk na pojedinoj lokaciji, kao i ortogonalna projekcija čitavog kioska (s nadstrešnicom) ne smije biti veća od 15 m2. Maksimalna visina kioska, mjerena od javne površine na koju se kiosk postavlja do najvišeg dijela kioska, u pravilu nije veća od 3 metra.

1. Linija postavljanja kioska utvrđuje se u odnosu na namjenu javne površine na koju se kiosk postavlja i odnosu prema javno prometnim površinama, koridorima infrastrukture, uvjetima oblikovanja uličnih prostora, uz primjenu uvjeta iz članka 3. ovog Plana.
2. Ukoliko se na jednoj lokaciji grafičkim prikazom planira postavljanje dva ili više kioska, oni u pravilu imaju istu liniju postavljanja.
3. Pojedini istaci na kiosku (izložbeni, krovni i sl.) ne smiju prelaziti liniju postavljanja za više od pola metra.

Kiosci se priključuju na komunalnu i drugu infrastrukturu (voda, električna energija, kanalizacija, plin i dr.) ovisno o djelatnosti koje se unutar njih obavlja, na način kako je to utvrđeno posebnim propisima.

1. Kiosci koji se postavljaju moraju u pogledu oblikovanja i izvedbe zadovoljavati slijedeće osnovne parametre:

* nosiva konstrukcija (stupovi i nosači poda i krova) u pravilu od inoxa,
* u pravilu ravna krovna ploha,
* pročelje oblikovano na način koji omogućava preglednost predmeta prodaje, a posebna pažnja mora biti posvećena oblikovanju kao i izradi detalja, a naročito rubnih/kutnih i spojnih elemenata,
* izrazita kvaliteta i trajnost materijala završne obrade: inox – polirani ili satinirani, aluminij u prirodnoj boji, PMMA, PC,
* primjereno dimenzioniranje materijala završne obrade kako ne bi dolazilo do prijevremenih deformacija i oronulog izgleda, a veće plohe obložiti kvalitetnim, dobro dimenzioniranim inox i/ili alu oblogama koje se ne smiju deformirati uslijed vanjskih utjecaja
* mogućnost korištenja roloa za zatvaranje jednog ili više pročelja.

1. U zavisnosti od namjene, kiosk će se u skladu s pozitivnim propisima opremiti potrebnom opremom za utvrđenu djelatnost. Oprema ne smije imati bitnog utjecaja na oblikovanje kioska. U skladu s namjenom, kiosk može biti primjereno osvijetljen.
2. Kiosci za obavljanje djelatnosti iz članka 5. ovog Plana, moraju biti primjerenog oblikovanja i kvalitete završne obrade u skladu s odredbama ovog članka, kojeg će verificirati Upravno tijelo nadležno za prostorno uređenje.

**Naprave za prodaju robe izvan prodavaonica/prostorija na otvorenim prostorima**

1. Pravne i fizičke osobe mogu obavljati prodaju robe izvan prodavaonica/prostorija na otvorenim prostorima na privremenim objektima (u daljnjem tekstu: naprave) u skladu s propisima kojima se uređuje obavljanje djelatnosti trgovine. Na području Grada Pule zabranjuje se svaka prodaja robe na napravama izvan tržnica osim na lokacijama utvrđenim ovim Planom.
2. Pod prodajom robe izvan prodavaonica/prostorija podrazumijeva se i pružanje određenih usluga kao što su: portretiranje, tetoviranje, usluživanje specifičnih proizvoda i slične uslužne djelatnosti.
3. Na napravama koje se postavljaju na utvrđenim lokacijama zabranjuje se izlaganje i prezentiranje odjeće, obuće, tekstila, galanterije, namirnica i ostalih predmeta opće uporabe. Pod predmetima opće uporabe iz prethodnog stavka ovog članka pobliže se naznačava: posuđe, pribor, oprema i uređaji za proizvodnju namirnica i predmeta opće uporabe; ambalaža; dječje igračke; sredstva za osobnu higijenu, njegu i uljepšavanje lica i tijela; sredstva za održavanje čistoće; duhan, duhanske prerađevine i pribor za pušenje i slično.
4. VRSTE I OBLIKOVNE KARAKTERISTIKE NAPRAVA
5. Prodaju robe izvan prostorija moguće je obavljati na slijedećim vrstama naprava:
6. VIŠENAMJENSKI ŠTAND ZATVORENOG TIPA (N-TIP1)
7. VIŠENAMJENSKI ŠTAND OTVORENOG TIPA (N-TIP2)
8. STOLIĆ
9. STOLIĆ 1
10. DVOSTRANI PANO
11. ŠTAFELAJ
12. SPECIJALIZIRANA NAPRAVA ZA PRODAJU NAMIRNICA
13. STALAK
14. MONTAŽNI OBJEKT S LEDENICOM
15. PULT SA STOLICAMA
16. JEDNOSTRANI / DVOSTRANI PANO SA STOLIĆEM
17. Naprave iz prethodnog stavka potrebno je izvesti od suvremenih materijala visoke kvalitete i trajnosti završne obrade sa ciljem izbjegavanja prijevremenih deformacija te oronulog izgleda naprave, a posebnu je pozornost potrebno obratiti oblikovanju te izradi detalja pri čemu naročito rubnih/kutnih te spojnih elemenata. Naprave moraju zadovoljavati slijedeće oblikovne karakteristike:
18. VIŠENAMJENSKI ŠTAND ZATVORENOG TIPA (N-TIP1)

* oblik – kvadrat/pravokutnik
* dimenzije – max 2,00 x 2,00, maksimalna visina 2,50 m
* maksimalna površina zauzimanja 3m x 4m (12 m2)
* broj izložbenih površina – maksimalno 3
* moguća dodatna oprema: izložbeni stalci u okviru površine zauzimanja – maksimalno 4 stalaka (2 unutar naprave te po 1 na bočnim stranama ili prednjoj strani naprave).

Nosiva konstrukcija (stupovi i nosači poda i krova) kao i krov naprave, koji se izvodi kao ravna ili blago zakošena ploha, moraju biti izrađeni od suvremenih materijala finalno bojani u bijelu ili sivu boju. Stražnja i bočne stranice naprave (maksimalno tri stranice) mogu biti opremljene policama te predstavljaju izložbene površine. Bočne stranice moguće je izvesti kao zaokretne, uz mogućnost bočnog otvaranja pri čemu, uz zaokret pod kutom od 90 stupnjeva iste mogu zauzeti dodatnih maksimalno 1,00 m dužine prostora. Prednju stranicu naprave moguće je izvesti kao rolo vrata ili kao otklopno-preklopnu stranicu. Unutar maksimalne površine zauzimanja, radi zaštite od sunca, dozvoljava se postava tende bijele boje.

1. VIŠENAMJENSKI ŠTAND OTVORENOG TIPA – N-TIP2

* oblik – pravokutnik
* dimenzije – maksimalno 1,60 x 0,80, visine maksimalno 2,50 m
* maksimalna površina zauzimanja 2m x 2m (4 m2)
* broj izložbenih površina – 1
* moguća dodatna oprema: stolica.

Nosiva konstrukcija (stupovi i nosači) mora biti izrađena od suvremenih materijala finalno bojani u bijelu ili sivu boju. Krov naprave mora biti bijele boje a moguće ga je oblikovati kao zakrivljenu, ravnu ili kosu (dvostrešnu) plohu maksimalnih dimenzija 2,00 x 2,00 m. Krov naprave izvodi se od PC ili platna nategnutog na konstrukciji. Prodajni pult naprave moguće je realizirati kao potpuno horizontalnu ili zakošenu površinu (maksimalno 35 stupnjeva) a izvodi se na visini od 0,85 m od podloge na koju se naprava postavlja. Izložbeni pult može se izvesti i kao spremište prodajnog asortimana uz uvjet da njegova dubina ne prelazi 0,35 m.

1. STOLIĆ

* oblik – kvadrat ili pravokutnik
* dimenzije – maksimalno 1,30 x 0,80 m, maksimalne visine 0,90 m
* maksimalna površina zauzimanja 1,30 x 1,80 m
* broj izložbenih površina – 1
* moguća dodatna oprema: stolica, okrugli suncobran bijele boje promjera do 2,00 m.

Nosivu konstrukciju naprave izvesti od suvremenih materijala finalno bojano u bijelu ili sivu boju. Osim gornje plohe naprava može imati i donju plohu smještenu na visini od 0,35 m od površine na koju se ista postavlja. Naprava ne smije biti zatvorena niti sa jedne strane već mora biti transparentna. Gornju plohu naprave, koja ujedno predstavlja izložbenu plohu, moguće je izvesti kao horizontalnu ili zakošenu (maksimalno do 35 stupnjeva).

1. STOLIĆ 1

* oblik – kvadrat ili pravokutnik
* dimenzije – maksimalno 0,80 x 0,80 m, maksimalne visine 0,80 m
* maksimalna površina zauzimanja 4,0 m2 .

1. DVOSTRANI PANO

* oblik – pravokutnik (dvije zakošene plohe)
* dimenzije pravokutnika – max 1,50 širine x 2,00 visine ukupne površine zauzimanja 1,50 x 0,80 m, sa dvostranom tendom max. širine 2,0 x 0,80 m
* maksimalna površina zauzimanja: 1,5 x 1,00 m
* broj izložbenih površina – 2
* moguća dodatna oprema: stolica, okrugli suncobran bijele boje promjera maksimalno 2,00 m, slikarska mapa

Okvir naprave kao i izložbene plohe potrebno je izvesti od suvremenih materijala te finalno bojati u bijelu boju.

1. ŠTAFELAJ

* oblik i dimenzije – slikarski štafelaj standardnih dimenzija
* maksimalna površina zauzimanja: 2,00 m2
* moguća dodatna oprema: stolica, okrugli suncobran bijele boje promjera do 2,00 m.

1. NAPRAVA ZA PRODAJU NAMIRNICA

* oblik – standardni oblik specijalizirane naprave u ovisnosti o namjeni (naprave za prodaju pića, napitaka i sladoleda te hladnjaci za sladoled)
* dimenzije : maksimalno 1,00 x 1,50 m, maksimalne visine 1,50 m (izuzetno hladnjaci za prodaju pića standardnih dimenzija)
* maksimalna površina zauzimanja: 3,00 m2
* moguća dodatna oprema: stolica, okrugli suncobran bijele boje promjera do 2,00 m.

1. STALAK

* oblik – okrugli tipizirani stalak
* dimenzije – maksimalni promjer 0,60 m, maksimalne visine 1,60 m.

1. MONTAŽNI OBJEKT S LEDENICOM

* maksimalna površina objekta 6,5 m2, maksimalna visina 2,50 m.

1. PULT SA STOLICAMA

- oblik i dimenzije: pult dimenzija maksimalno 1,00 x 0,50 m, maksimalne ukupne visine 1,20 m, dvije stolice

- maksimalna površina zauzimanja 4,0 m2

- dodatna oprema: suncobran bijele boje promjera maksimalno 2,00 m.

1. JEDNOSTRANI / DVOSTRANI PANO SA STOLIĆEM

- oblik i dimenzije:

- jednostrani ili dvostrani pano (s jednom ili dvije zakošene plohe) bijele boje s metalnim okvirom tamnosive boje, dimenzija maksimalno 0,80 x 1,20 m maksimalne ukupne visine 1,50 m

- metalni stolić tamnosive boje, dimenzija maksimalno 0,70 x 0,70 m, maksimalne visine 0,80 m

- maksimalna površina zauzimanja 2,0 m2

- moguća dodatna oprema: metalna stolica tamnosive boje, okrugli suncobran bijele boje promjera do 2,00 m.

Izložbene plohe panoa potrebno je izvesti od suvremenih materijala, bijele ili sive boje s metalnim okvirom tamnosive boje, visoke kvalitete te trajnosti završne obrade.

1. LOKACIJE I DJELATNOSTI
2. Lokacije, raspored naprava po lokacijama, namjena i tip naprave na pojedinoj lokaciji utvrđeni su grafičkim prikazom br. 2 „Prostorni raspored lokacija za postavu naprava za prodaju robe izvan prostorija/prodavaonica“ i Tabelarnim prikazom lokacija za postavu naprava (prilog 2).

Iznimno od odredbi prethodnog članka, predmet obrade grafičkog prikaza „Prostorni raspored lokacija za postavu naprava za prodaju robe izvan prostorija/prodavaonica“ i Tabelarnog prikaza lokacija za postavu naprava nisu:

1. Lokacije uz ulicu Riva, na potezu gradske rive između ACY marine i Riječkog gata u pojasu od 1,5 – 3,5 m uz obalu, za postavu naprava „JEDNOSTRANI / DVOSTRANI PANO SA STOLIĆEM“ iz članka 11., namijenjenih prodaji karata za turističku – izletničku vožnju brodicom. Raspored predmetnih lokacija na navedenom prostoru odredit će se u postupku izdavanja odobrenja za postavljanje, u suradnji s Lučkom upravom, u odnosu na potrebe i slobodnu raspoloživu površinu, uz uvjet da iste ne ometaju pješačku komunikaciju i normalno funkcioniranje okolnog prostora.
2. Lokacije za postavu stalaka uz poslovni prostor, koje će se odrediti u postupku izdavanja odobrenja za postavljanje, u odnosu na prostorne mogućnosti svake pojedine lokacije a prema slijedećim općim kriterijima postave:

* naprave se u pravilu postavljaju neposredno uz poslovni prostor podnositelja zahtjeva uz uvjet da svojom postavom ne ometaju normalno funkcioniranje pješačkog prometa;
* uz poslovni prostor moguće je postaviti maksimalno jedan tipizirani stalak a ukupna širina zauzete javne površine mjereno od pročelja objekta ne smije biti veća od 1m;
* na stalcima je moguće izlagati isključivo asortiman iz kategorije suvenira kao dodatnu ponudu uz poslovni prostor (razglednice, turističke mape i sl.).

1. Lokacije za postavu naprava u vrijeme i na prostoru određenom za održavanje manifestacija (Giardini, Portarata, Tržnica, ulica Sergijevaca, Danteov trg, Forum, Kandlerova ulica, Trg sv. Tome, Titov park, Karolina, Trg kralja Tomislava i dr.), kao i lokacije pokretnih prodavača, u ovisnosti su od svakog pojedinačnog zahtjeva i interesa za namjenom, iz kojeg se razloga ne uvjetuju ovim Planom već će se iste određivati u odnosu na potrebe i konkretnu lokaciju, u zasebnom postupku izdavanja odobrenja, uz ishođenu suglasnost upravnog tijela nadležnog za poslove prostornog uređenja, a u slučaju pokretne prodaje, i uz suglasnost upravnog tijela nadležnog za promet te upravnog tijela nedležnog za zaštitu okoliša, kada se radi o zelenim površinama.

Oblikovne karakteristike naprava za svaku pojedinu lokaciju potrebno je naznačiti u grafici koja se prilaže uz zahtjev za izdavanje potrebnog odobrenja.

Glede pokretne prodaje na području Grada Pule, ista se obavlja putem posebno uređenog i opremljenog pokretnog vozila. Kretanje i zaustavljanje istoga mora se odvijati tako da ne ometa promet, ne ugrožava sigurnost kupaca i slučajnih prolaznika te ostalih sudionika u prometu.

1. Lokacije za postavu naprava koje su predmet ovog Plana, a koje se nalaze unutar kompleksa turističkih naselja, autokampova, bolničkih kompleksa, sportskih kompleksa, trgovačkih centara i sličnih površina i služe za obogaćivanje turističke i druge ponude, nisu predmet grafičke obrade ovog Plana u smislu točnog pozicioniranja, već će se njihova lokacija i uvjeti postavljanja određivati u zasebnom postupku izdavanja odobrenja, uz ishođenu suglasnost upravnog tijela nadležnog za poslove prostornog uređenja, a temeljem iskazanog interesa vlasnika i/ili korisnika predmetne površine, dok će se unutar zona pomorskog dobra kojim upravlja Grad Pula određivati godišnjim Planom upravljanja pomorskim dobrom.

**Vaze za cvijeće**

**Članak 14.**

1. Na površinama javne namjene dozvoljeno je postaviti vaze s ukrasnim biljem. Vaze je moguće je postaviti uz ulaze u poslovne prostore (najviše dvije po poslovnom prostoru/građevini), na način da ne ometaju prolaz i sigurnost pristupa. Vaze moraju biti suvremenog oblikovanja visine od 60 do 80 cm, u antracit sivoj ili sličnoj boji. Za postavljanje vaza drugačijeg izgleda, potrebno je zatražiti suglasnost upravnog tijela nadležnog za poslove prostornog uređenja. Vaze za cvijeće koje se postavljaju kao dio javne urbane opreme mogu biti izvedene iz kamena, a oblikovanje istih utvrdit će upravno tijelo nadležno za poslove prostornog uređenja. Detaljnija razrada mogućeg oblikovanja vaza, bit će definirana po pojedinim prostornim zonama planom postavljanja urbane opreme.
2. Vazu s ukrasnim biljem vlasnik je obvezan održavati, nadopunjavati, obnavljati i čistiti, u protivnom ju je dužan sam ukloniti.

**Jarboli (stupovi) za isticanje zastava**

1. Na jarbolima (stupovima) za isticanje zastava (u daljnjem tekstu: stupovi) na javnim površinama u Gradu Puli ističu se zastava Europske unije, Republike Hrvatske, zastava Istarske županije, zastava Grada Pule i zastava autohtone talijanske nacionalne manjine (u daljnjem tekstu: zastave).
2. Na svakom stupu moguće je istaknuti samo jednu zastavu.
3. Na stupovima koji su namijenjeni isticanju zastava, iznimno se može dozvoliti i postavljanje zastava reklamnog karaktera vezanih uz manifestacije ali na ograničeni rok i van datuma državnih blagdana i drugih posebnih prigoda uz odobrenje gradskog upravnog tijela nadležnog za imovinu.
4. Nabava i postava novih te održavanje postojećih stupova, kao i nabava, isticanje i održavanje zastava utvrđeni su Odlukom o povjeravanju obavljanja komunalnih djelatnosti trgovačkim društvima.
5. Stup za zastave je nosač zastave koji se postavlja na javnu površinu ovisno o prostornim mogućnostima.
6. Stupovi trebaju biti estetski prihvatljivi elementi u prostoru, uredni, održavani u ispravnom stanju da ne narušavaju vizualni izgled grada.
7. Konstrukcija stupa mora biti izrađena od suvremenih materijala sa suvremenom završnom obradom u boji stupova javne rasvjete (siva ili boja prokroma), visine do 6 m računajući od kote zaravnatog terena na kojem se postavljaju.
8. Konstrukcija stupa mora biti izrađena na način da zadovoljava sve sigurnosne momente u odnosu na sigurnost imovine i ljudi. Svi stupovi moraju imati dokaz stabilnosti za vjetrovnu zonu na području Grada Pule.
9. Po postavi stupova na javno prometnu (pješačku) površinu, površina se mora vratiti u prvobitno stanje, a ukoliko se postavlja na javnu zelenu površinu temelje stupa treba pokriti slojem zemlje od minimalno 20 cm te površinu zatraviti.

**Bankomati**

1. „Bankomat“ je uređaj koji korisniku omogućava pristup novčanim transakcijama, postavljen samostalno ili na pročelju zgrade koje neposredno graniči s javnom površinom.
2. Bankomati se mogu postavljati isključivo nakon što korisnik (vlasnik ili zakupnik) pribavi potrebno odobrenje upravnog tijela nadležnog za poslove komunalnog gospodarstva.
3. Za postavljenje bankomata unutar zaštićene kulturno povijesne cjeline grada Pule potrebno je ishoditi posebne uvjete i prethodno odobrenje nadležnog Konzervatorskog odjela, dok je za postavljanje bankomata na građevine graditeljskog nasljeđa na preostalom području grada potrebno zatražiti posebne uvjete odnosno suglasnost upravnog tijela nadležnog za poslove prostornog uređenja.
4. Pri postavi i izboru lokacije za postavljanje bankomata unutar zaštićene kulturno povijesne cjeline grada Pule potrebno je voditi računa o sljedećim konzervatorskim smjernicama:

* bankomat i tehnika njegove ugradnje ne smiju oštetiti kulturno dobro i njegove dijelove,
* mjesto i način ugradnje ovise o arhitektonskim, stilskim i funkcionalnim obilježjima zgrade koja ne smiju biti ugrožena,
* na mjestima gdje je postava bankomata prihvatljiva, zahtijeva se vizualna neutralnost postave, vidljiv može biti samo operativni dio bankomata (ekran i tipkovnica), bez dodatnih elemenata (nije moguće postavljanje promotivnih natpisa, putokaza, svjetlećih reklama, svjetlećih uređaja, tenda, naljepnica),
* ugradnja bankomata nije prihvatljiva na zidanim dijelovima pročelja, odnosno nije prihvatljivo otvaranje novih otvora niti proširenje postojećih radi postave bankomata,
* bankomat ne smije zadirati u povijesnu građevnu strukturu, odnosno arhitektonske oblikovne elemente (kameni okviri i povijesna stolarija),
* bankomat može biti ugrađen u stakleni dio postojećeg otvora, staklo može biti pjeskareno, satinirano i/ili prozirno,
* nije prihvatljiv tip bankomata s vidljivim tijelom bankomata,
* nije prihvatljivo postavljanje bankomata na pojedinačno zaštićenim kulturnim dobrima,
* nije prihvatljiva ugradnja bankomata unutar stilski oblikovanih izloga (izlozi s drvenim profilacijama ili dekorativnim detaljima, posebna vrsta ostakljenja i sl.), niti unutar krila drvenih ulaznih vrata (uklanjanje postojećih i ugradnja novih vratiju),
* nije prihvatljivo postavljanje više bankomata u jednom građevinskom otvoru,
* bankomati moraju biti postavljeni poštujući principe zaštite kulturno baštine (drvena stolarija, propisani natpisi, bez vanjskih roleta)
* bankomate nije moguće postavljati na lokacijama gdje se odvija veći promet pješaka, u uskim ulicama i na trgovima gdje bi korištenje bankomata izazvalo gužvu i nemogućnost osiguravanja privatnosti kod upotrebe bankomata,
* banke i ostale ustanove koje imaju potrebu za ugradnju više od jednog bankomata na jednom pročelju moraju osigurati prostor unutar svojih prostorija (vjetrobran i sl.),
* načelno se ne dozvoljava postavljanje samostojećih bankomata na javnim prostorima, uličnim koridorima, zelenim površinama, gradskom parkovima unutar kulturno povijesne cjeline.

1. Smjernice za postavljanje bankomata unutar zaštićene kulturno povijesne cjeline grada Pule, u pravilu se primjenjuju i na ostale građevine graditeljske baštine izvan zaštićene kulturno povijesne cjeline grada Pule. Manja odstupanja moguća su kod postavljanja bankomata na građevine skromnije graditeljske vrijednosti, ukoliko se ista utvrde uvjetima tijela nadležnog za poslove prostornog uređenja.
2. Izvan zaštićene kulturno povijesne cjeline grada Pule moguće je postavljati samostojeće bankomate na otvorenim javnim prostorima (ulice, trgovi) te ugrađene bankomate na građevinama koje ne predstavljaju graditeljsku baštinu, sukladno uvjetima iz članka 3. ovog Plana, uz prethodno pribavljenu suglasnost tijela nadležnog za poslove prostornog uređenja, koje može, ovisno o karakteru prostora/građevine, utvrditi dodatne uvjete postavljanja bankomata iz stavka 1. ovog članka.
3. **RASPORED I UVJETI POSTAVLJANJA KOMUNALNIH OBJEKATA U OPĆOJ UPOTREBI**

**Nadstrešnice za sklanjanje ljudi na stajalištima javnog prometa**

1. Nadstrešnice za sklanjanje ljudi na stajalištima javnog prometa (u daljnjem tekstu: nadstrešnice) mogu se postavljati samo na lokacijama autobusnih stajališta.
2. Lokacijama iz prethodnog stavka podrazumijevaju se lokacije autobusnih stajališta neovisno o njihovom imovinsko – pravnom statusu. Točna pozicija za postavu nadstrešnice za sklanjanje ljudi na stajalištu javnog prometa utvrdit će se u postupku izdavanja odobrenja za postavljanje od strane nadležnog Upravnog odjela, sukladno odredbama Odluke o komunalnom redu, temeljem posebnih uvjeta izdanih od strane nadležnih institucija i po ishođenu svih potrebnih suglasnosti, a u slučaju postavljanja nadstrešnice na nogostupu i od Policijske uprave.
3. Površina unutar koje se može postaviti nadstrešnica na pojedinoj lokaciji uvjetovana je prostornim mogućnostima same lokacije, konkretnim potrebama odnosno broju korisnika pojedinog autobusnog stajališta.
4. Nadstrešnice se postavljaju na način da svojom postavom ne ometaju normalno odvijanje prometa vozila, a linija postavljanja nadstrešnica na nogostupima određuje se na način da se osigura nesmetan prolaz pješaka i osoba smanjene pokretljivosti.
5. Nadstrešnica može imati formirana pročelja uz osiguranje nesmetanog funkcioniranja. U pročelja mogu biti ugrađene svjetleće vitrine radi reklamnog plakatiranja, vodeći računa da vitrina korisnicima nadstrešnice ne zaklanja pogled prema nailazećem autobusu.
6. Pri završnoj obradi se zahtjeva primjena materijala izrazite kvalitete i trajnosti, te primjereno dimenzioniranje, kako ne bi dolazilo do prijevremenih deformacija i oronulog izgleda pojedinih elemenata. Posebna pažnja mora biti posvećena oblikovanju kao i izradi detalja, a naročito rubnih/kutnih i spojnih elemenata. Veće plohe treba obraditi kvalitetnim, dobro dimenzioniranim oblogama koje se ne smiju deformirati uslijed raznih vanjskih utjecaja. Staklo se načelno predviđa kao element završne obrade vitrina.
7. Iznimno, moguće je i drugačije oblikovanje nadstrešnica uz suglasnost gradskog upravnog tijela nadležnog za prostorno uređenje i promet.
8. Održavanje nadstrešnica provodi se temeljem Odluke o povjeravanju obavljanja komunalnih djelatnosti na temelju pisanog ugovora.
9. Maksimalna visina nadstrešnice je standardizirana, a rub krova nadstrešnice mora biti udaljen minimalno 30 cm od ruba nogostupa.
10. U sklopu nadstrešnica mora biti postavljena klupa i vitrina za vozni red.
11. Nadstrešnice se priključuju na električnu energiju radi osvjetljavanja prostora vitrina.

**Gradski satovi**

1. Gradski satovi postavljaju se u pravilu na javnim mjestima. Na svakoj pojedinoj lokaciji moguće je postaviti jedan sat, a njegova mikrolokacija utvrdit će se nakon definiranja parametara koji se odnose na postojeću infrastrukturu, konačni odabir tipologije sata, odnosno njegovo oblikovanje te ostale uvjete u prostoru u trenutku postavljanja i slično.
2. U postupku utvrđivanja mikrolokacija za postavljanje gradskih satova potrebno je zatražiti posebne uvjete upravnog tijela u čijoj su nadležnosti poslovi prostornog uređenja.

Utvrđuju se slijedeći kriteriji za oblikovanje i postavljanje gradskih satova:

- postavljaju se na važnijim trgovima i križanjima, ovisno o prostornim mogućnostima;

- ako se satovi postavljaju na stupove, konstrukcija stupa mora biti izrađena od trajnog materijala, na način da zadovoljava sve sigurnosne momente u odnosu na sigurnost ljudi i imovine te mora biti dokazano stabilna za vjetrovnu zonu na području Grada Pule;

- tipologija sata, obzirom na njegovu tehničku komponentu, u načelu je analogna, a oblikovno treba slijediti stilsku prepoznatljivost gradskog prostora kao cjeline;

- satovi trebaju biti estetski prihvatljivi elementi u prostoru, uredni i održavani u ispravnom stanju da ne narušavaju vizualni izgled Grada.

Gradske satove u pravilu postavlja i održava upravno tijelo u čijoj su nadležnosti poslovi održavanja komunalne infrastrukture.

1. **PRIJELAZNE I ZAVRŠNE ODREDBE**

Danom stupanja na snagu ovog Plana stavljaju se van snage:

* Plan rasporeda kioska za Grad Pulu („Službene novine“ Grada Pule br. 9/97, 5/98, 6/99, 2/01, 5/02, 11a/05, 3/07, 8/08, 6/09, 3/10, 4/10, 6/11, 15/11, 4/12, 3/13, 3/14, 11/14, 3/15, 17/15, 6/16 i 15/18),
* Odluka o lokacijama za prodaju robe izvan prostorija na pokretnim napravama („Službene novine“ Grada Pule br. 3/06, 6/06, 4/10, 7/14, 7/15, 14/18 i 8/19),
* Odluka o postavljanju nadstrešnica za sklanjanje ljudi u javnom prometu („Službene novine“ Grada Pule br. 9/00, 12/01, 4/03, 11a/05, 12a/05, 4/12 i 9/12),
* Plan i raspored za postavu zastava na javnim površinama na području Grada Pule („Službene novine“ Grada Pule br. 12/07 i 14/09),
* Plan lokacija za postavu gradskih satova („Službene novine“ Grada Pule br. 4/09).

Ovaj Plan stupa na snagu danom donošenja, a tekstualni dio se objavljuje u „Službenim novinama“ Grada Pule.

DATUM:

KLASA:

URBROJ:

**PREDSJEDNICA GRADSKOG VIJEĆA**

**Dušica Radojčić**